**NACIONALINĖ ŠVIETIMO AGENTŪRA**

PANEVĖŽIO ALFONSO LIPNIŪNO PROGIMNAZIJOS VEIKLOS

TEMINIO IŠORINIO VERTINIMO ATASKAITA

2021-12-10 Nr. A-29

Vilnius

**ĮVADAS**

**Vizito laikas** – 2021 m. lapkričio 15–17 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Vertinimo išvados pagrįstos vizito metu stebėtų 37 ugdomųjų veiklų analize (stebėtos 32 bendrojo ugdymo dalykų pamokos, 3 neformaliojo švietimo užsiėmimai, konsultacinio centro veikla, logopedo ir specialiojo pedagogo pratybos). Per vizitą gilintasi į mokinių ir mokytojų veiklą pamokose, progimnazijos vadovų ir personalo darbą, mokiniai stebėti klasėse, koridoriuose.

Siekiant surinkti tikslius ir objektyvius duomenis apie progimnazijos veiklos kokybę vyko vertintojų komandos susitikimai su mokinių savivaldos atstovais, Vaiko gerovės komisija, Progimnazijos taryba, Veiklos kokybės įsivertinimo grupe, Mokytojų taryba, progimnazijos direktore ir pavaduotoja ugdymui. Analizuoti progimnazijos veiklos, mokinių pažangos ir pasiekimų fiksavimo dokumentai. Išvadoms pagrįsti naudotasi Nacionalinės švietimo agentūros (toliau – NŠA) turima informacija apie mokyklos pažangą ir informacija apie mokinių pasiekimus. Naudotasi Švietimo valdymo informacinėje sistemoje skelbiamais statistiniais mokyklos 2021–2022 m. m. duomenimis, mokyklos savininko ir progimnazijos prieš vertinimą pateikta informacija. Remtasi NŠA 2021 m. rugsėjo 13–29 d. atlikto mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo statistine ataskaita (toliau – NŠA tyrimas).

Vertintojai dirbo vadovaudamiesi Lietuvos Respublikos švietimo, mokslo ir sporto ministrės 2021 m. liepos 9 d. įsakymu Nr. 1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“ patvirtintais analizuojamos temos – įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas, – vertinimo rodikliais ir nustatytais klausimais. Mokyklų, vykdančių bendrojo ugdymo programas, veiklos kokybės išorės vertinimo tvarkos aprašu, Mokyklų veiklos kokybės išorinio vertinimo organizavimo ir vykdymo susitarimų aprašu, išorės vertintojų elgesio taisyklėmis irugdomosios veiklos stebėjimo protokolu informacijai fiksuoti. Atsižvelgta į šiuo metu galiojančias Bendrąsias programas, Pradinio, pagrindinio ir vidurinio ugdymo programų aprašą, Geros mokyklos koncepciją ir kitus mokyklos veiklą reglamentuojančius teisės aktus.

Vertintojų komanda dėkoja progimnazijos direktorei Vilmai Petrulevičienei, pavaduotojai Ligitai Urbelienei ir visai mokyklos bendruomenei už dalyvavimą vertinimo procese, konstruktyvų bendravimą ir bendradarbiavimą, atvirumą ir svetingumą.

**I. MOKYKLOS KONTEKSTAS**

 Nuo 2013 metų progimnazija įgyvendina pasirinktus Katalikiškojo ugdymo sistemos sampratos elementus, į formalųjį ir neformalųjį švietimą integruojant Vertybinio ugdymo programą, skirtą visuminiam asmenybės ugdymui(si). Mokyklos veiklos kokybės išorinis vertinimas progimnazijoje vyko pirmą kartą. Pasirengimas vertinimo procesui ir vertinimas vyko šalyje esant Vyriausybės sprendimu paskelbtai valstybės lygio ekstremaliajai situacijai dėl koronaviruso (COVID-19) plitimo grėsmės. Vadovaujantis nustatytomis saugumo rekomendacijomis iki vizito progimnazijoje visi parengiamieji darbai buvo organizuojami nuotoliniu būdu. Vertinimo progimnazijoje metu ugdymas pagal pradinio ir pagrindinio ugdymo programas buvo organizuojamas kontaktiniu būdu užtikrinant valstybės lygio ekstremaliosios situacijos operacijų vadovo nustatytas asmenų srautų valdymo, saugaus atstumo laikymosi ir kitas būtinas visuomenės sveikatos saugos, higienos, asmenų aprūpinimo būtinosiomis apsaugos priemonėmis sąlygas. Pažymėtina, kad progimnazijoje atsakingai įgyvendinamos pandemijos plitimo ribojimą užtikrinančios priemonės. Vizito metu visos ugdomosios veiklos vyko planingai, pagal patvirtintus tvarkaraščius. Nebuvo fiksuota koronaviruso plitimo protrūkių (sirgo 1 darbuotojas ir 2 mokiniai). Siekiant riboti kontaktų skaičių susitikimas su Progimnazijos taryba vyko nuotoliniu būdu, visi kiti susitikimai – kontaktiniu būdu.

 Mokyklos lygmeniu vykstantiems pokyčiams labai svarbus mokyklos vadovo vaidmuo. Progimnazijos direktorės V. Petrulevičienės metų veiklos užduotys, siektini rezultatai ir rodikliai nustatyti vadovaujantis Valstybinių ir savivaldybių švietimo įstaigų (išskyrus aukštąsias mokyklas) vadovų, jų pavaduotojų ugdymui, ugdymą organizuojančių skyrių vedėjų veiklos vertinimo nuostatais. Remiantis mokyklos savininko pateikta informacija 2020 metų direktorės veikla įvertinta labai gerai, nes buvo įvykdytos visos užduotys ir viršyti kai kurie vertinimo kriterijai. 2021 metams suplanuotos trys metinės veiklos užduotys:

* tobulinti mokinių asmeninės pažangos stebėjimo bei į(si)vertinimo siekį dėl kiekvieno mokinio ūgties;
* gerinti ugdymo kokybę, didinti mokinių mokymosi motyvaciją;
* užtikrinti finansinio raštingumo ir verslumo stiprinimo pradiniame ugdyme įgyvendinimo tęstinumą.

Išanalizavus 2021 m. direktorės metines veiklos užduotis, siektinus rezultatus ir rezultatų vertinimo rodiklius, kuriais vadovaujantis vertinamas nustatytų užduočių įvykdymas, pažymėtina, kad planuojama kryptinga mokyklos pažanga. Vertinimo rodikliai, susiję su mokinių ugdymo(si) rezultatais, orientuoti į pamatuojamą mokinių mokymo(si) pokytį ir mokyklos pažangą. Progimnazijos bendruomenė direktorės veiklą taip pat vertina labai gerai, pabrėžia, kad mokyklos vadovė savo asmeniniu pavyzdžiu telkia progimnazijos bendruomenę bendriems tikslams, skatinama pedagoginės bendruomenės lyderystė. Sutelkta mokytojų bendruomenė sėkmingai įveikė karantino laikotarpio iššūkius ir sklandžiai organizavo nuotolinį mokymą.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE: STIPRIEJI IR TOBULINTINI MOKYKLOS VEIKLOS ASPEKTAI**

**Stiprieji progimnazijos veiklos aspektai**

1. Veiklos kryptingumas siekiant įtraukties visiems sampratos realizavimo (veiklos vertinimo rodiklis *1.1.* *Perspektyva ir bendruomenės susitarimai* – 4 lygis).
2. Bendruomenės įsipareigojimas pokyčiams (veiklos vertinimo rodiklis *1.2 Lyderystė* – 4 lygis).
3. Bendradarbiavimo kultūra, stiprinanti įtrauktį (veiklos vertinimo rodiklis *1.4.* *Veikimas kartu* – 4 lygis).
4. Tinklaveika, padedanti įgyvendinanti išsikeltus tikslus (veiklos vertinimo rodiklis *1.6.* *Mokyklos tinklaveika* – 4 lygis).
5. Vertingų pasiekimų siekis visiems mokiniams (veiklos vertinimo rodiklis *2.3.* *Vertinimas ugdant ir rezultatai* – 3 lygis).

**Tobulintini progimnazijos veiklos aspektai**

1. Pastoliavimas kiekvienam mokiniui pamokoje, numatantis tikslingus edukacinius sprendimus (veiklos vertinimo rodiklis *2.1. Ugdymo(si) planavimas* – 3 lygis).
2. Visų mokinių motyvuojantis įtraukimas pamokoje (veiklos vertinimo rodiklis *2.2. Įgalinantis vadovavimas mokymuisi ir mokinių mokymosi patirtys* – 2 lygis).
3. Mokinių pasiekimų vertinimas pamokoje (veiklos vertinimo rodiklis *2.3.* *Vertinimas ugdant ir rezultatai* – 3 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Progimnazijos veiklos kokybės įsivertinimas vykdomas vadovaujantis Mokyklos, įgyvendinančios bendrojo ugdymo programas, veiklos kokybės įsivertinimo metodika. Analizuojant įsivertinimo veiksmingumą remtasi mokyklos pateikta informacija, NŠA duomenimis, bendrauta su Veiklos kokybės įsivertinimo grupe. Mokykloje kasmet sudaroma Veiklos kokybės įsivertinimo grupė, kurią sudaro 5 nariai. Grupė sudaryta optimaliai, atstovaujant pradinio ir pagrindinio ugdymo programos mokytojams, duomenims apdoroti – informacinių technologijų mokytoja. 2020–2021 m. m. platusis veiklos kokybės įsivertinimas atliktas naudojantis „IQES online“ sistemos klausimynu. Į jį įsitraukė visi 3–8 klasių mokiniai ir mokytojai bei per 30 proc. mokinių tėvų. Giluminiam įsivertinimui naudojami „IQES online“ sistemos klausimynai 5–8 klasių mokiniams, 2–8 klasių mokinių tėvams ir mokytojams bei pagalbos mokiniui specialistams. 1–4 klasių mokinių įtraukčiai į šį procesą naudojamas Pigo Wilsono psichoemocinis testas „Medis“. Analizuojami progimnazijos dokumentai, vykdoma veiklų stebėsena. Išskirtini šie įsivertinimo poveikio mokyklos pažangai aspektai:

* atsižvelgiant į įsivertinimo rezultatus tobulinama pamokos kokybė, parenkami ugdymo(si) metodai atsižvelgiant į mokinių poreikius ir gebėjimus;
* nuolat palaikomos ir skatinamos mokinių iniciatyvos, skatinančios savivoką ir savivertę, kuriančios mokymuisi palankų mikroklimatą;
* remiantis gautais duomenimis, parengtas veiksmų planas skaitmeninės kompetencijos gerinimo strategijai įgyvendinti;
* visiems 5–8 klasių mokiniams suteiktos vienodos galimybės dalyvauti tęstiniame projekte „Projektų mozaika“;
* kryptingai vykdoma mokinių individualios pažangos stebėsena, įsivertinimas pažangos stebėjimo „voratinkliuose“;
* stiprinant profesinės tarpusavio paramos kultūrą įgyvendinamas modelis „Kolega – kolegai: mokomės vieni iš kitų“.

Progimnazijos mokytojai veiklos įsivertinimą laiko pozityvia, mokyklos kaitą skatinančia priemone. Informacija apie įsivertinimo rezultatus skelbiama progimnazijos interneto svetainėje [(alipniunomokykla.lt)](https://www.alipniunomokykla.lt/turinys/20/%C4%AEsivertinimas.html), pristatoma Progimnazijos taryboje, įsivertinimo ir pažangos duomenys teikiami Nacionalinei švietimo agentūrai. Vertintojų komanda daro išvadą, kad įsivertinimas stiprina progimnazijos bendruomenės narių įsipareigojimą ugdymo kokybei ir mokyklos pažangai, plėtoja duomenimis grįsto valdymo kultūrą.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA**

**Vertinimo lygis: 4 (labai gerai)**

|  |  |
| --- | --- |
| **Rodiklis, vertinimo lygis**  | Vertinimo pagrindimas,apibendrinimas |
| 1.1. Perspektyva ir bendruomenės susitarimai, 4 lygis  | **Progimnazijos bendruomenė turi vienijančią viziją, kuri atskleidžia įstaigos savitumą ir telkia kryptingai veiklai:** * progimnazija nuo 2013 metų įgyvendina pasirinktus Katalikiškojo ugdymo sistemos sampratos elementus, į formalųjį ir neformalųjį švietimą integruodama vertybinio ugdymo programą, skirtą visuminiam asmenybės ugdymui(si) kartu plėtojant kokybiškos įtraukties vystymą;
* progimnazijos vizija, misija ir strateginiai veiklos tikslai fiksuoti 2019–2021 metų strateginiame plane, kuris skelbiamas įstaigos interneto svetainėje, plane numatomos strategijos ir priemonės sėkmingam kiekvieno mokinio ugdymui(si);
* strateginis planas parengtas atsižvelgiant į 2013–2022 m. Valstybinę švietimo strategiją, Lietuvos pažangos strategiją „Lietuva 2030“, Geros mokyklos koncepciją, Panevėžio miesto strateginio planavimo dokumentus, progimnazijos veiklos įsivertinimo išvadas, bendruomenės narių rekomendacijas ir savitai atliepia įtraukties sampratos principus;
* progimnazijos strateginį planą rengia mokyklos direktoriaus sudaryta darbo grupė, kuri į strategijos kūrimo procesą įtraukė progimnazijos bendruomenę, susitelkusią veiklai dėl mokyklos sėkmės;
* progimnazijos vizija atspindi įstaigos bendruomenėje puoselėjamas vertybes: tikėjimas, šeima, sąžiningumas, atsakingumas, tolerancija, sveika gyvensena, šių vertybių raiška stebėta bendruomenės narių tarpusavio santykiuose, ugdomojoje veikloje;
* NŠA atlikto tyrimo duomenimis, 94,3 proc. mokinių pritarė teiginiui „Mokykloje mokiniai ir mokytojai vieni su kitais elgiasi pagarbiai“;
* pokalbiuose su mokyklos bendruomenės nariais išryškėjo bendruomenės kūrybiškas požiūris į progimnazijos vizijos ir misijos realizavimą per tapatumo jausmo stiprinimą (pvz., kun. Alfonso Lipniūno veiklos įprasminimą), kryptingos fizinės aplinkos kūrimą (pvz., Koplytėlė), darnios ir atsakingos asmenybės ugdymą (pvz., dalyvavimas Gamtosauginių mokyklų programoje) ir pan.

**Veiklos tobulinimo sprendimai orientuoti į veiklos perspektyvą ir grindžiami veiklos kokybės įsivertinimo duomenimis:*** dokumentų analizė ir pokalbiai su progimnazijos bendruomene atskleidė, kad veiklos tobulinimo sprendimai priimami vadovaujantis visų sutarta bendros veiklos perspektyva;
* veiklos kokybės įsivertinimo metu gauti duomenys naudojami planuojant mokyklos veiklą, nustatant strateginio, metinio veiklos planų tikslus ir uždavinius, priimant vadybinius sprendimus, pokalbis su Veiklos kokybės įsivertinimo grupe atskleidė, kad progimnazijos mokytojai suvokia įsivertinimo svarbą, dalyvauja įsivertinimo procese, yra susipažinę su šios veiklos rezultatais;
* pokalbių metu paaiškėjo, kad progimnazijoje įvairiais būdais ir metodais kuriama mokyklos tobulinimo kultūra, vyksta mokytojų ir pagalbos mokiniui specialistų veiklos įsivertinimo pokalbiai su mokyklos vadovais, kuriuose analizuojami ugdymo proceso kokybės tobulinimo ir asmeninio tobulėjimo aspektai;
* NŠA tyrimo duomenimis, 100 proc. progimnazijos pedagoginių darbuotojų pritarė teiginiui „Mokyklos vadovai telkia mokyklos bendruomenę ugdymo pokyčiams“.

**Progimnazija turi vienijančią viziją, atskleidžiančią įstaigos savitumą ir telkiančią kryptingai veiklai, į kurią įsitraukia bendruomenė:*** 2019–2021 m. strateginį planą, 2020 ir 2021 m. veiklos planus parengė darbo grupės, kurios atsižvelgė į išorinę aplinkos, vidinių išteklių analizę ir SSGG bei į veiklos kokybės įsivertinimo išvadas, veiklos planavimo dokumentų turinys aptariamas Mokytojų, Mokinių ir Progimnazijos tarybose;
* planavimo dokumentai viešinami progimnazijos interneto svetainėje, su jais mokyklos bendruomenė susipažinusi. Išanalizavus progimnazijos veiklos planus galima teigti, kad juose tinkamai dera 2019–2021 m. strateginio plano, 2020 ir 2021 m. veiklos planų, metodinių grupių, VGK planų tikslai ir uždaviniai;
* planuojamos veiklos padeda mokyklai kurti ir palaikyti įtraukties kultūrą, planavimo dokumentuose numatyta užtikrinti aukštą ugdymo kokybę. Vienoje iš priemonių numatyta gerinti įtraukųjį mokinių ugdymą, tiesa, planuojant laukiamą rezultatą vadovaujamasi individualios įtraukties samprata, pagal kurią orientuojamasi į pagalbos organizavimą tikslinėms mokinių grupėms;
* progimnazijoje vykdoma strateginio ir metinių veiklos planų įgyvendinimo priežiūra, o susipažinę su dokumentais vertintojai daro išvadą, kad bendruomenėje tinkamai susitarta dėl planavimo procedūrų ir jų laikomasi, į planavimo procesą lanksčiai įtraukiama visa bendruomenė, gerai planuojant veiklą panaudojami veiklos kokybės įsivertinimo duomenys.

**Lankstus išteklių paskirstymas padeda siekti įtraukiojo ugdymo tikslų:*** užtikrinamas mokymo, savivaldybės biudžeto ir paramos lėšų tikslingas, nukreiptas į planuojamų rezultatų įgyvendinimą, panaudojimas;
* dokumentų analizė atskleidė, kad panaudojamos visos bendruosiuose ugdymo planuose numatytos valandos mokinių ugdymo(si) poreikiams tenkinti: jos skiriamos teikti mokymosi pagalbą mokiniams, turintiems mokymosi sunkumų, esant žemiems mokymosi pasiekimams, gabių mokinių ugdymui, tikslingai panaudojamos neformaliajam švietimui skirtos valandos, tačiau juntamas lėšų stygius mokymo priemonėms ir švietimo pagalbai;
* mokymo lėšos skaitmeninio ugdymo plėtrai naudojamos įvertinus poreikį; EMA, EDUKA klasės metinės licencijos, kompiuterinė įranga;
* mokykla papildomų lėšų pritraukia iš patalpų nuomos, telkdama bendruomenę skirti 1,2 proc. GPM, dėl šių lėšų panaudojimo tariamasi su progimnazijos bendruomene;
* progimnazija kasmet parengia ne mažiau kaip 4–5 projektines paraiškas miesto, šalies ir tarptautiniams projektams papildomam finansavimui gauti, siekiant didinti ugdymo įvairovę, mokinių įtraukčiai į aktyvias veiklas, patirtinį mokymąsi;
* apibendrintais stebėtų ugdomųjų veiklų duomenimis, nustatyta, kad pamokos aspekto „Ugdymo(si) aplinkos“ vertinimo vidurkis – 2,97 (moda – 3). Veiksmingi mokymosi išteklių panaudojimo atvejai stebėti 2a kl. pasaulio pažinimo, 6a, 8b kl. lietuvių kalbos ir literatūros, 6a,b klasių vokiečių kalbos, 5b kl. gamtos ir žmogaus, 4b kl. integruotoje pasaulio pažinimo ir dailės pamokose, 4a kl. specialiojo pedagogo, 2a kl. logopedėse pratybose;
* progimnazijoje nuolat atnaujinamos ir modernizuojamos ugdymo(si) aplinkos, vidinei komunikacijai ir dokumentams administruoti progimnazijoje įdiegta „Office 365“, visi mokomieji kabinetai aprūpinti kompiuterine įranga, projektoriais, 5 kabinetuose įrengtos interaktyviosios lentos ir interaktyvieji ekranai, įsigyta įranga hibridinei klasei;
* 83,9 proc. mokytojų, dalyvavusių NŠA tyrime, pritarė teiginiui, kad jiems pakanka priemonių suasmenintam mokymuisi organizuoti;
* plėtojant švietimo įtrauktį ir prieinamumą, bendradarbiaujant su savininku būtina užtikrinti šiuolaikišką ugdymo infrastruktūrą modernizuojant progimnazijos pastatą, vidines erdves, mokyklos aplinką.

**Vertintojų surinkti duomenys leidžia teigti, kad mokyklos perspektyva ir bendruomenės susitarimai yra kryptingi siekiant Geros mokyklos koncepcijoje suformuluotos perėjimo nuo švietimo visiems prie švietimo kiekvienam nuostatos įgyvendinimo, o veiklos rodikliai „Vizijos bendrumas“ ir „Veiklos kryptingumas“ yra saviti ir išskiriami kaip stiprusis progimnazijos veiklos aspektas.** |
| 1.2. Lyderystė, 4 lygis  | **Aiški, progimnaziją telkianti, lyderių veikla ir įsipareigojimas susitarimams:*** progimnazijos vadovai palaiko lyderystę ir pastebi įvairių grandžių lyderių patirtį, darbo grupių vadovais renkami iniciatyvūs, kompetentingi mokytojai ir kiti specialistai;
* pokalbiuose su Mokytojų tarybos, VGK nariais pasidžiaugta progimnazijos transformacine lyderyste: mokytojai teigia galintys tapti tam tikros grupelės, srities lyderiais, telkiant bendruomenę įtraukiajam ugdymui vadovai konsultuoja įsiklausydami į mokytojų poreikius, palaikoma savanorystė;
* pažymėtinas mokyklos vadovės gebėjimas savo pavyzdžiu skatinti progimnazijos bendruomenę susitekti veiklai ir stengtis dėl mokyklos sėkmės;
* NŠA atlikto tyrimo teiginiui „Mokyklos vadovai telkia mokyklos bendruomenę pokyčiams ugdymo srityje“ pritaria 96,6 proc. apklausoje dalyvavusių mokinių tėvų, tai yra vertinama kaip santykinai vienas stipriųjų mokyklos aspektų įtraukiojo ugdymo požiūriu;
* progimnazijos bendruomenėje skatinama profesinės tarpusavio paramos kultūra įtraukiojo ugdymo pokyčiams (sėkmingai įgyvendinamas modelis „Kolega – kolegai: mokomės vieni iš kitų“), NŠA teiginiui „Mokykloje įprasta stebėti kitų kolegų pamokas“ pritarė 100 proc. pedagogų ir tai yra vertinama kaip santykinai vienas stipresnių mokyklos aspektų įtraukiojo ugdymo požiūriu;
* išorinio vertinimo metu fiksuota, kad progimnazijoje ne tik mokiniai, bet ir mokytojai bei vadovai dėvi mokyklinę uniformą, taip palaikydami bendrus susitarimus dėl uniformos dėvėjimo progimnazijoje.

**Vertinimo metu surinkti ir apibendrinti duomenys leidžia teigti, kad lyderystė kryptinga ir telkia progimnazijos bendruomenę įgyvendinti įtraukųjį ugdymą.** |
| 1.3. Mokyklos savivalda, 3 lygis | **Mokyklos savivalda įtraukiojo ugdymo kontekste yra paveiki:** * progimnazijoje vyrauja diskusijų ir tarimosi kultūra – sprendimai aptariami Mokinių, Progimnazijos, Mokytojų tarybose, VGK;
* iš pokalbių su mokiniais ir jų elgesio per pertraukas stebėjimo darytina išvada, kad mokiniai jaučiasi esą progimnazijos bendruomenės nariai, yra įsipareigoję mokyklai, noriai pasakojo apie savo siūlytas ir įgyvendintas idėjas;
* Mokinių tarybos teigimu, sistemingai du kartus per metus progimnazijoje vyksta mokinių savivaldos ir administracijos susitikimai, per kuriuos aptariamos mokinių savivaldos įgyvendintos veiklos (uniformų dėvėjimas, siūlymai dėl edukacinių erdvių įrengimo mokiniams, įvairūs renginiai);
* 2020 metais Mokinių taryba inicijavo ir pravedė 17 renginių (karantino metu organizuotos socialinės, emocinės, palaikymą skatinančios veiklos, inicijuota 3–8 klasių mokinių apklausa apie būtinųjų sąlygų užtikrinimą progimnazijoje nuo 2020 m. mokantis pandemijos sąlygomis);
* Progimnazijos tarybos nariai pokalbio metu įvardijo, kad vienas iš įtraukiojo ugdymo principų progimnazijoje – bendruomeniškumas, paminėti tarybos siūlymai, tapę tradiciniais renginiais: nominacijų „Progimnazijos garbė“, „Metų mokinys“ teikimo šventės.
* Progimnazijos taryboje kartu su bendruomene rengiami strateginis, metiniai veiklos planai, aptariami ugdymo planai;
* iš pokalbio su Mokytojų tarybos nariais nustatyta, kad mokytojai yra susipažinę su įtraukiojo ugdymo principais, aptarę žinių ir kompetencijų dėl įtraukiojo ugdymo poreikį, bet dar trūksta praktinių įgūdžių (pasak mokytojų, „dabar vyksta gyvas procesas – išbandymas“);
* per pokalbius mokytojai atkreipė dėmesį, kad mokykloje skiriamas dėmesys ir planuojami sprendimai dėl įtraukių veiklų visiems vaikams, siekiant kiekvieno mokinio sėkmės;
* Mokytojų taryba analizuoja mokyklos ugdymo planą, tariasi dėl kiekvieno mokinio padarytos pažangos, planuoja mokymąsi vieniems iš kitų, organizuoja „Projektų mozaiką“ 5–8 klasių mokiniams, sudarydama galimybes kiekvienam vaikui dalyvauti projektinėje veikloje.

**Vertinimo metu surinkti ir apibendrinti duomenys leidžia teigti, kad mokyklos savivalda siekiant įtraukiojo ugdymo yra pakankamai kryptinga. Verta akcentuoti, kad mokiniams sudaromos galimybės dalyvauti modeliuojant procesus, bendradarbiauti.**  |
| 1.4. Veikimas kartu, 4 lygis | **Bendradarbiavimo kultūra progimnazijoje grindžiama geranoriškumu vienas kitam ir kolegialia pagalba:** * pokalbiai su bendruomene atskleidė, kad progimnazijos personalas laiko save viena komanda, siekiančia bendrų tikslų, santykius grindžiančia geranoriškumu vienas kitam ir kolegialia pagalba;
* progimnazijos vadovai kryptingai telkia bendruomenę mokyklos strateginiams tikslams įgyvendinti, formuodami pozityvų požiūrį ir orientaciją į aukštus lūkesčius mokinių pasiekimams bei tikėjimą kiekvieno mokinio galiomis;
* mokykloje sukurta ir veikia paramos naujai priimtiems darbuotojams sistema, jos veikimą atskleidė pokalbis su neseniai įstaigoje pradėjusia dirbti pagalbos mokiniui specialiste;
* švietimo pagalbos specialistai bendradarbiauja su mokytojais padedant identifikuoti ir įveikti mokymosi sunkumus, šalinant priežastis, dėl kurių mokiniai patiria mokymosi sunkumų ir susiduria su kliūtimis dalyvaudami ugdymo procese;
* analizuojant stebėtų ugdomųjų veiklų protokolus pastebėta, kad ir pamokose dauguma mokytojų ugdymą organizuoja porose, mažose grupėse, moko mokinius komandinio darbo principų, organizuoja gebėjimo dirbti komandoje įsivertinimą;
* NŠA atlikto tyrimo duomenimis, 84,4 proc. mokytojų pritarė teiginiui „Mano pamokose mokiniai dažnai mokosi bendradarbiaudami porose ir grupėse“.

**Kolegialus mokymasis vyksta drauge ir vieniems iš kitų:*** progimnazijoje lanksčiai, remiantis duomenų analize, planuojamas mokytojų ir pagalbos mokiniui specialistų kvalifikacijos tobulinimas. 2020 m. pedagogai dalyvavo ilgalaikėje (40 val.) kvalifikacijos tobulinimo programoje „Mokomės. Išbandome. Reflektuojame“;
* stiprinant profesinės tarpusavio paramos kultūrą sėkmingai įgyvendinamas modelis „Kolega – kolegai: mokomės vieni iš kitų“. 94,1 proc. mokytojų teigia, kad kolegiali pagalba ir grįžtamasis ryšys yra veiksmingi;
* numatytas mokytojų ir pagalbos mokiniui specialistų skaitmeninio raštingumo kompetencijos tobulinimas akcentuojant skaitmeninio turinio kūrimą;
* mokyklos vadovai kryptingai planuoja mokyklos bendruomenės kompetencijų tobulinimą, skatina mokytis vieniems iš kitų;
* mokytojai pakankamai kryptingai bendradarbiauja tardamiesi dėl mokinių mokymosi, toks bendradarbiavimas prisideda prie mokinių sėkmės ir yra svarbus komponentas kokybiškai įtraukčiai plėtoti.

**Pagarba vienas kitam ir kolegialia pagalba grindžiamas veikimas kartu yra vertinamas labai gerai, o bendradarbiavimo kultūra, stiprinanti įtrauktį, yra vienas iš stipriųjų progimnazijos veiklos aspektų.**  |
| 1.5.Bendradarbiavimas su tėvais / globėjais, 3 lygis  | **Mokyklos siūlomi bendradarbiavimo būdai ir formos siekiant tėvų įsitraukimo yra paveikūs, stiprinantys bendruomenę, atrandantys pagalbos formas mokiniams:** * komunikacijai su tėvais progimnazijoje sukurta informavimo sistema: informacija operatyviai pateikiama interneto svetainėje, progimnazijos socialiniame tinkle „Facebook“, 3 mokytojų sukurtose interneto svetainėse, progimnazijos finansinio raštingumo svetainėje,elektroniniame dienyne „Tamo“, informaciniuose stenduose, žiniasklaidoje ir pan.;
* norėdama pažinti mokinį ir siekdama kiekvieno individualios mokymosi pažangos, puoselėdama jo sveikatą, socialumą, progimnazija organizuoja mokytojų ir tėvų bendradarbiavimą. Tuo tikslu per mokslo metus organizuojami ne mažiau kaip trys tėvų (globėjų, rūpintojų) susitikimai su mokytojais;
* pokalbiai su bendruomenės nariais atskleidė, kad tėvai (globėjai, rūpintojai) dalyvauja planuojant ir įgyvendinant ugdymo procesą, aptariant mokinių pasiekimus ir pažangą, priimant sprendimus dėl progimnazijos priemonių ugdymo(si) kokybei gerinti;
* NŠA atlikto tyrimo duomenimis, 80,6 proc. tėvų pritaria teiginiui, kad jie yra įtraukti į mokyklos gyvenimą, tik 8,2 proc. 2–4 klasių mokinių tėvų, dalyvavusių šiame tyrime, pritarė teiginiui, kad mokytojams nepatinka aktyviai ugdymo procesu besidomintys tėvai;
* aktyvūs tėvai įtraukiami į bendruomenės renginius (protmūšius, religinius renginius, viktorinas, konkursus, sporto varžybas ir kt.), kviečiami į pagalbą kuriant edukacines aplinkas. Tokio bendradarbiavimo su tėvais sėkmė – atsiradęs ryšys, padedantis paveikiai spręsti mokinių mokymosi problemas;
* 2020 metais tėvams organizuoti penki Saviugdos klubo inicijuoti nuotoliniai renginiai (seminarai, paskaitos, susitikimai su psichologe);
* nuo 2017 m. kasmet lapkričio mėn. organizuojama 13 pamoka pirmokų tėvams (globėjams, rūpintojams) „Mokau vaiką mokytis“, mokinių, mokytojų, tėvų konferencija „Penktokas: pažink, suprask, padėk“, 2019–2020 m. vyko sąmoningos tėvystės mokymai „Stiprūs tėvai – stiprūs vaikai“;
* progimnazijos duomenimis, 2020 metais 45 proc. tėvų aktyviai dalyvavo veiklose, ugdė vaikų atsakomybę už savo mokymąsi;
* tėvų įtraukimo iniciatyvos vertintinos kaip gerosios praktikos įtraukiojo ugdymo kontekste, nes tėvų į(si)traukimas į ugdymo procesą įgalina nuoseklią pagalbą ir padeda siekti geresnių rezultatų.

**Vertintojų komandos surinkti išanalizuoti duomenys leidžia teigti, kad mokyklos bendradarbiavimas su tėvais / globėjais yra pakankamai kryptingas.**  |
| 1.6. Mokyklos tinklaveika, 4 lygis | **Progimnazija atvira visiems, bendradarbiaujanti ir puoselėjanti ryšius su socialiniais partneriais, užtikrinanti sėkmingą įtrauktį:*** mokykla, inicijuodama, vykdydama projektus („Erasmus+“ mokyklų mainų partnerystės projektas „Gamta gali gyvuoti be žmogaus, o žmogus negali išgyventi be gamtos“; 2020–2022 m. Lietuvių katalikų religinės šalpos fondo projektas „Misija kasdienybėje“; Panevėžio m. savivaldybės aplinkosaugos švietimo projektas „Saugau žemę – saugau Tave“; Panevėžio miesto savivaldybės neigiamų socialinių veiksnių prevencijos projektas „Mes prieš, o Tu?“ ir kt.), rodo, kad yra atvira ir šios veiklos tarnauja įtraukiojo ugdymo plėtrai;
* pokalbyje Progimnazijos tarybos nariai įvardijo organizuojamus tradicinius renginius, kuriuose dalyvauja visa bendruomenė (pvz., bendruomenės Advento vakaras, kurio metu rodomas mokinių, mokytojų, tėvų spektaklis, kunigo A. Lipniūno gimtinėje vykstančios gegužinės pamaldos ir kt.);
* informacija apie mokyklos veiklą skelbiama įstaigos interneto svetainėje (svetainėje sukurtas atskiras skyrelis, kuriame pateikiama informacija apie įtraukųjį ugdymą, pateikiamos rekomendacijos, galima rasti naudingų nuorodų, informacijos apie institucijas, teikiančias pagalbą), mokyklos socialinio tinklo „Facebook“ paskyroje.

**Progimnazijos bendradarbiavimas su socialiniais partneriais padeda kurti įtraukią mokymosi aplinką:*** pokalbis su socialiniais partneriais atskleidė, kad įvairūs mokyklos ryšiai teikia abipusę naudą: su Panevėžio švietimo centro metodininke rengiami pedagogų profesinio tobulėjimo planai (Kolega – kolegai), su Panevėžio miesto pedagogine psichologine tarnyba aptariamas mokinių specialiųjų ugdymosi poreikių įvertinimas, organizuojamos psichologo konsultacijos tėvams, mokytojams, mokiniams; su Socialinių paslaugų centru, teikiant pagalbą socialinių problemų turinčioms šeimoms; su Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Panevėžio apskrities Vaiko teisių apsaugos skyriumi Panevėžio mieste – šeimoms teikta socialinė, emocinė, psichologinė pagalba;
* lanksčiai bendradarbiaujama su šalia progimnazijos esančiu lopšeliu-darželiu „Taika“: atliekamos apklausos dėl tolesnio mokymosi, derinamos edukacinės programos (sveikatą stiprinančių mokyklų, gamtosauginių mokyklų), rengiami ekologiniai projektai;
* nuo 2018 metų pagal panaudos sutartį progimnazijos patalpose veiklą vykdo čia įsikūręs Trečiojo amžiaus universiteto Panevėžio fakultetas, bendradarbiaujant per praktinę veiklą ir savanorystę įprasminamos ir puoselėjamos progimnazijos vertybės, mokiniams sudaromos galimybės praktiškai įgyvendinti kartų bendradarbiavimą, formuojama pozityvi nuostata mokytis visą gyvenimą;
* pokalbiuose su progimnazijos bendruomene džiaugtasi glaudžiais bendradarbiavimo ryšiais su partneriais ir institucijomis, todėl kaip vieną iš veiklos stipriųjų aspektų ir progimnazijos bendruomenė, ir kalbėję socialiniai partneriai įvardija mokyklos atvirumą ir prasmingumą siekiant užsibrėžtų tikslų;
* partnerystės praturtina mokinių formalųjį ir neformalųjį švietimą, skatina saviraišką, ugdo bendravimo ir bendradarbiavimo įgūdžius.

**Remiantis turimais faktais (bendradarbiavimo sutartys, informacija interneto svetainėje, pokalbiai su socialiniais partneriais ir pan.) galima teigti, kad mokyklos tinklaveika iniciatyvų bendryste padeda siekti sėkmingos mokinių įtraukties.**  |
| 1.7. Kompetencija, 3 lygis  | **Mokytojų pozityvus profesionalumas mokiniui ir mokyklos pažangai tinkamas:*** progimnazijoje yra susitarta dėl pedagogo etikos – pagarbos, teisingumo, žmogaus teisių pripažinimo, atsakomybės, sąžiningumo – principų ir tai demonstruojama kasdieniame darbe;
* dokumentų analizės duomenimis, VGK, siekdama užtikrinti pedagogų pozityvų profesionalumą, atlieka progimnazijos mokymosi aplinkos, jos saugumo, bendruomenės narių tarpusavio santykių ir kitų su vaiko gerove susijusių aspektų analizę, rūpinasi pozityvaus mikroklimato kūrimu ir pozityvių vertybių puoselėjimu, teikia rekomendacijas dėl kompetencijų ugdymo progimnazijoje dirbantiems pedagogams;
* stebėtų pamokų protokolų apibendrinti duomenys rodo, kad pamokose mokytojai vadovavosi lygiateisiškumo principu, siekdami sukurti visų mokinių įtraukčiai palankią mokymosi aplinką;
* NŠA tyrimo duomenimis, 73,3 proc. pedagogų pamokoje kaip pedagoginį išteklių moka panaudoti vaikų skirtybes, tačiau dalis (55,5 proc.) pedagogų įvairių mokinių skirtybių klasėje nelaiko privalumu, o tai tyrimo ataskaitoje yra vertinama kaip vienas iš santykinai probleminių mokyklos aspektų įtraukiojo ugdymo požiūriu;
* NŠA tyrimo duomenimis, 32,8 proc. 2–4 klasių mokinių tėvų įvardijo: „mano vaikas pastebi, kad mokytojai turi savo „numylėtinius“, ir tai yra vienas iš santykinai probleminių mokyklos aspektų įtraukiojo ugdymo požiūriu;
* stebėtų pamokų protokolų duomenimis, 65,6 proc. pamokų mokytojai veiklą organizavo vadovaudamiesi šiuolaikine pamokos paradigma arba fiksuoti bandymai tai įgyvendinti;
* analizuojant pamokų vertinimo pagal mokytojų kvalifikacinę kategoriją duomenis, nustatyta, kad turima kvalifikacinė kategorija neturėjo įtakos stebėtų pamokų kokybei (mokytojų stebėtų pamokų apibendrintas vertinimas – 2,92, palyginimui mokytojų metodininkų – 2,83), darytina išvada, kad mokytojai siekia dirbti kuo geriau: šiuolaikiškai, įdomiai, veiksmingai;

**Remiantis pateiktais faktais, galima teigti, kad mokykloje vyrauja geri tarpusavio santykiai, mokytojai tobulina savo gebėjimus pozityvaus profesionalumo srityje.** |
| 1.8. Nuolatinis profesinis tobulėjimas, 3 lygis  | **Mokytojų nuolatinis profesinis tobulėjimas kokybiškai įgyvendinant įtraukųjį ugdymą pakankamai kryptingas:*** progimnazijoje susitarta dėl kvalifikacijos tobulinimo prioritetų: mokytojų kompetencijų gilinimo įgyvendinant įtraukiojo ugdymo nuostatas, mokinių asmenybės brandos ir pažangos, mokinio refleksijos, pažangos ir lūkesčių įvertinimo, socialinių emocinių kompetencijų ugdymo, tarimosi ir bendradarbiavimo kultūros stiprinimo ir kt.;
* iš pokalbių su mokyklos mokytojais nustatyta, kad pedagogai skatinami tobulinti ir plėtoti profesines kompetencijas. Beveik visi mokytojai mokosi dalyvaudami seminaruose, nuotoliniuose mokymuose, vesdami atviras pamokas, lankydamiesi kolegų pamokose; pokalbyje Mokyklos įsivertinimo grupės nariai akcentavo, kad siekiama, jog mokytojai gebėtų naudoti įvairius metodus, kurių turi išmokti, todėl atsakingai pasirenkami seminarai, padedantys tobulėti ir prisidėti prie įtraukiojo ugdymo vizijos įgyvendinimo;
* siekiant išsiaiškinti kuo didesnes kokybiško ugdymo galimybes, mokytojų ir pagalbos mokiniui specialistų veiklos įsivertinimas vykdomas kasmet, organizuojant pokalbius su mokytojais birželio mėn.;
* NŠA tyrimo duomenimis, teiginiui „Mokykloje yra numatytas laikas mokytojams ir specialistams kartu analizuoti mokinių pažangą, planuoti tolesnį mokymąsi“ pritarė 77,4 proc. mokytojų;
* analizuojant ugdomųjų veiklų (pamokų) kortelių duomenis, pastebėta, kad mokytojų dažniausiai naudoti būdai ir metodai: savarankiškas, individualus darbas su vadovėlio tekstu, iliustracijomis, IKT programėlėmis (83 proc.), 59 proc. mokytojų įvardija aiškinimo, sužadinimo, demonstravimo metodą, 45 proc. – diskusiją, darbą poromis ar grupėse, 21 proc. – praktinį tyrinėjimą, stebėjimą ir refleksiją, 13 proc. mokytojų pamokose paveikiai taikė šiuolaikiškus, inovatyvius metodus, tokius kaip „Minčių lietus“, konsultavimas, improvizacija ar kūrybinis darbas, pagalba draugui ir pan.;
* darytina išvada, kad mokykla, siekdama įtraukiojo ugdymo įgyvendinimo, turi užsibrėžusi aiškius ir konkrečius tikslus, tik dar trūksta praktinės patirties šiems tikslams įgyvendinti, tai rodo ir pamokos vertinimo aspekto „kiekvieno mokinio pažanga ir pasiekimai“ įvertis (stebėtų pamokų vidurkis – 2,7).

**Remdamiesi surinktais duomenimis vertintojai daro išvadą, kad mokytojų profesinis tobulėjimas yra tinkamas.**  |
| ***Stiprieji vertinamos srities veiklos aspektai***  | Veiklos kryptingumas siekiant įtraukties visiems sampratos realizavimo (veiklos vertinimo rodiklis *1.1.* *Perspektyva ir bendruomenės susitarimai* – 4 lygis). Bendruomenės įsipareigojimas pokyčiams (veiklos vertinimo rodiklis *1.2* *Lyderystė* – 4 lygis).Bendradarbiavimo kultūra, stiprinanti įtrauktį (veiklos vertinimo rodiklis *1.4.* *Veikimas kartu* – 4 lygis). Tinklaveika, padedanti įgyvendinanti išsikeltus tikslus (veiklos vertinimo rodiklis *1.6.* *Mokyklos tinklaveika* – 4 lygis).  |
| ***Tobulintini vertinamos srities veiklos aspektai***  |  |
| ***Vertinamos srities rekomendacijos*** | Stiprinant ugdymo įtrauktį ir psichologinės pagalbos prieinamumą kartu su progimnazijos savininku bendradarbiauti surandant psichologą.  |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 3 (gerai)**

|  |  |
| --- | --- |
| **Rodiklis, vertinimo lygis**  | Vertinimo pagrindimas,apibendrinimas |
| 2.1. Ugdymo(si) planavimas, 3 lygis | **Progimnazijos ugdymo(si) tikslai planuojami lanksčiai: pritaikant ugdymo turinį, atsižvelgiant į mokyklos uždavinius, bendruomenėje formuojamas vertybes, į konkrečius mokinių ugdymo(si) poreikius:*** stebėtų pamokų tikslai tinkamai derinti su kompetencijų ir mokinių asmenybės ugdymu: pamokų kortelėse mokytojai nurodė, kokias mokinių kompetencijas ir kokiais būdais ugdys pamokoje, dėmesį skirdami tiek dalykinėms, tiek bendrosioms kompetencijoms ugdyti; pamokos uždavinys daugumoje pamokų orientuotas į pamatuojamą rezultatą ir aptartas kartu su mokiniais. Tai patvirtina NŠA apklausos teiginys „Mano vaikas žino, kokius tikslus turi pasiekti mokydamasis“ – jam pritaria 86,6 proc. tėvų;
* mokytojai (84,4 proc.), planuodami pamokas, numatė kurti bendradarbiavimą ir komunikavimą skatinančią aplinką, skyrė užduotis, kurios ugdė mokinių socialines, bendravimo kompetencijas, skatino kiekvieną mokinį komunikuoti – šių mokytojų pamokose mokiniai sėkmingai mokėsi ir ugdėsi komunikavimo, bendradarbiavimo, kūrybiškumo, mokėjimo mokytis kompetencijas, tačiau dalyje (15,6 proc.) stebėtų pamokų mokytojai tik patenkinamai suplanavo kiekvieno mokinio poreikius ir galimybes atitinkančias veiklas;
* organizuojant ugdymą mokymosi laikas lanksčiai pritaikomas pagal 1–4 kl., 5–8 kl. mokinių ugdymo poreikius ir esamą pandeminę situaciją (progimnazijoje pamokos vyksta be skambučio, suderintas skirtingas pamokų laikas tiek 1–4 kl., tiek 5–8 klasių mokiniams tenkina jų poreikius);
* dauguma mokytojų išmano savo ugdymo sritį, mokomus dalykus, domisi ir seka naujoves, dalyvauja seminaruose, mokymuose, dalijasi patirtimi, įgytų kompetencijų raiška tinkamai panaudojama praktikoje – bendras stebėtų pamokų vertinimo vidurkis yra geras, vizito metu stebėta 9,4 proc. šiuolaikinių pamokų ir 59,4 proc. pamokų, kuriose bandyta dirbti šiuolaikiškai;
* mokyklos administracija stebi ugdymo procesą, sudaro sąlygas mokytojų profesiniam tobulėjimui, tačiau daliai mokytojų vertėtų daugiau dėmesio skirti tobulinant kasdienius praktinius įgūdžius įtraukiojo ugdymo organizavimo tematika ir taikant kvalifikacijos tobulinimo renginiuose įgytas žinias;
* mokytojo veikla planuojant ir vadovaujant kiekvieno mokinio ugdymuisi 20 (62,5 proc.) pamokų vertinta gerai ir labai gerai.

**Mokinio individualių poreikių atpažinimas ir pripažinimas vyksta pakankamai kryptingai stebint mokinio mokymosi veiklą, reflektuojant ją su mokiniais, bendradarbiaujant su tėvais (globėjais, rūpintojais), mokytojais, švietimo pagalbos specialistais, pagal poreikį konsultuojantis su Pedagogine psichologine tarnyba:*** progimnazijoje organizuojami trišaliai susitikimai, kurių metu su mokiniu, jo tėvais ir mokytoju aptariami lūkesčiai, tikslai, siekiai, pažanga ir rezultatai, kaupiami ir aptariami mokinių pusmečio ir metiniai, NMPP rezultatai Mokytojų tarybos posėdžiuose;
* pokalbyje VGK nariai įvardijo, kad mokytojai kartu su švietimo pagalbos specialistais (specialiąja pedagoge ir logopede) planuoja ugdymosi procesą, remiasi mokinių įvairovės pažinimo ir ugdymo proceso universalumo principais: turinio prieinamumo, visų dalyvavimo, ugdymo būdų bei priemonių alternatyvų numatymu ir naudojimu bendrame mokymosi kontekste, pasirinkimo galimybių sukūrimu; teiginio „Mokytojai man padeda pažinti mano gabumus ir polinkius“ vidutinė vertė – 3,3 (2020–2021 m. mokinių nuomonės apie mokyklą anketa, NŠA);
* teiginiui „Mokiniui reikalinga pagalba suteikiama nelaukiant formalių PPT, vaiko gerovės komisijos išvadų“ pritarė 100 proc. pedagogų, dalyvavusių NŠA tyrimo apklausoje; pamokų apibendrinti duomenys rodo, kad dažnai pamokoje mokytojai, atsižvelgdami į mokinio gebėjimus ir galias, skyrė užduotis nelaukdami PPT išvadų;
* stebėtų pamokų apibendrinti duomenys rodo, kad 62,5 proc. mokytojų sudarė galimybes kiekvienam mokiniui pasirinkti užduočių atlikimo būdą, išbandyti įvairių rūšių užduotis ir kuo įvairesnes veiklas skirtinguose kontekstuose;
* 62,5 proc. mokytojų stebėtose pamokose mokymas vadovaujant mokytojui derintas su savivaldžiu mokymu; pamokos aspekto „Vadovavimas kiekvieno mokinio ugdymuisi“ vertinimo vidurkis – 2,85.

**Mokymosi procese kliūčių įveikai planuojama ir taikoma parama kaip pastoliai ne visada tikslingai padeda mokiniams išvengti mokymosi kliūčių ir užtikrina mokymosi sėkmę:*** progimnazija, organizuodama ugdymą instituciniu lygmeniu, skiria tinkamą dėmesį skirtingų mokinių mokymosi poreikiams tenkinti, tačiau pamokų stebėjimo apibendrinti duomenys (56,3 proc.) rodo, kad pagalbos įtraukties lygis pamokose orientuotas į mokytojos pagalbą, laiku pastebėjus mokiniui iškilusius sunkumus;
* 88 proc. pedagogų, dalyvavusių NŠA tyrime apie mokyklos veiklą, pritaria teiginiui, kad „Mokytojai stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų“;
* diferencijavimo poveikis, nukreiptas ne į mokinių išskaidymą į tam tikras grupes, o veiklų įvairovės sukūrimą, kur kiekvienas gali surasti savo vaidmenį ir veikimo būdą, siekdamas to paties tikslo kartu su kitais, fiksuotas 9,4 proc. pamokų (6a kl. lietuvių k., 4b kl. pasaulio pažinimas ir dailė, 6a,b kl. vokiečių k., 5b kl. gamta ir žmogus, 8a kl. fizika, anglų k. KC (konsultacinis centras) 7 kl.);
* dažniausiai fiksuoti nukreipiantys klausimai, sudarant galimybę dirbti su kitu (-ais) mokiniu (-iais), – 15,6 proc. pamokų;
* stebėtų pamokų apibendrinti duomenys rodo, kad kryptingai sukurta mokymąsi įtraukianti aplinka ir tikslingas IKT naudojimas sustiprino mokinių socialinį sutelktumą, emocinį atvirumą ir padėjo kiekvienam mokiniui patirti sėkmę, tai įvardinta kaip stiprusis aspektas 11 pamokų (34,4 proc.).

**Planavimo lankstumas ir nuoseklumas tinkamas:*** mokymosi laikas ir periodai lanksčiai pritaikomi ugdymo(si) poreikiams (plačiai išnaudojamos ugdymo plano galimybės jungiant pamokas, organizuojant konsultacijas mokiniams, pamokoje patyrusiems sunkumų, integruojant mokomuosius dalykus);
* vienoje iš penkių lietuvių kalbos ir literatūros ir vienoje iš keturių matematikos pamokų sudaromos 6a, 6b, 7a, 8a ir 8b klasės mokinių laikinosios grupės pasiekimų skirtumams mažinti, gabumams plėtoti, patyrusiems mokymosi sunkumų / praradimų COVID-19 pandemijos metu, pritaikant įvairias mokymosi strategijas; pokalbyje su Mokytojų tarybos nariais akcentuota, kad toks grupių sudarymas padeda siekti išsikeltų tikslų įtraukiant kiekvieną mokinį į aktyvų mokymąsi;
* ugdymo planavimas kaip stiprusis veiklos aspektas išskirtas 15 (46,9 proc.) pamokų. Labai gerai suplanuota veikla stebėta 4a kl. lietuvių k., 1b, 4a, 8a kl. matematikos, 3a kl. pasaulio pažinimo, 7a kl. anglų k. pamokose: tikslingai skirtos užduotys, panaudotos įvairios priemonės, kurios skatino mokinių aktyvų mokymąsi pagal poreikius ir gebėjimus;
* pokalbyje su Mokytojų tarybos nariais akcentuota, kad visi mokytojai ilgalaikiuose planuose numato dalykų integraciją ir tarpdalykinius ryšius;
* pamokų stebėjimo protokoluose fiksuota 10 pamokų (31,3 proc.), kuriose taikytos dviejų mokomųjų dalykų žinios; savitai suplanuotas integruotas ugdymas, kuris padėjo kiekvienam mokiniui aktyviau įsitraukti į veiklą, suprasti mokomąją medžiagą ir analizuoti gautas žinias, motyvavo mokinius, fiksuotas 8a kl. matematikos (tikslingai remtasi progimnazijos tradicijų ir vertybių derme) pamokoje;

**Tinkami švietimo pagalbos specialistų, mokytojų vaidmenys, planuojant ir įgyvendinant ugdymo procesą:** * mokytojai ir švietimo pagalbos specialistai yra parengę pagalbos mokiniui teikimo sistemą, padedančią įveikti mokymosi kliūtis kiekvienam mokiniui;
* pedagogai su kolegomis ir pagalbos specialistais analizuoja konkrečius atvejus, kaip galėtų padėti mokiniui;
* progimnazijoje sukomplektuota švietimo pagalbos specialistų komanda, tačiau mokykla neturi psichologo. Pokalbio metu progimnazijos direktorė minėjo, kad konkursas psichologo pareigybei užimti 2021 metais buvo skelbtas tris kartus;
* pokalbiuose su mokytojais ir progimnazijos administracija akcentuota, kad psichologo funkcijas atlieka klasės vadovas ar socialinis pedagogas, tačiau, Progimnazijos tarybos narių teigimu, mokiniams reikalingas psichologas;
* mokymosi pagalbai teikti konsultaciniuose centruose skiriamos trumpalaikės konsultacijos, kurių dažnumas priklauso nuo mokymosi poreikio atsiradusioms kliūtims išsiaiškinti;
* išorinio vertinimo metu pamokose fiksuoti 4 atvejai, kada mokytojas siūlė mokiniui dėl atsiradusių asmeninių mokymosi sunkumų ar įgūdžių kliūčių ateiti į konsultaciją;
* išorinio vertinimo metu fiksuoti 3 (9,4 proc.) atvejai, kai pamokoje kartu su mokytoju dirbo ir mokytojo padėjėja, kurios vaidmuo pamokoje buvo daugiau epizodinis (nukreipiančio pobūdžio, kai toliau vaikas gali veikti savarankiškai);

**Progimnazijoje aiškiai susitarta dėl paramos ar pagalbos teikimo** **mokiniams ir šeimoms tvarkos:*** teikdama pagalbą, mokykla naudojasi vidiniais ir išoriniais resursais, bendradarbiauja su Panevėžio specialiąją mokykla-daugiafunkciu centru, Panevėžio miesto pedagogine psichologine tarnyba (pagalba dėl mokinių SUP įvertinimo, psichologo konsultacijų), Socialinių paslaugų centru (pagalba socialinių problemų turinčioms šeimoms), Panevėžio Kazimiero Paltaroko gimnazija, policijos bendruomenės pareigūnais (veda mokiniams užsiėmimus apie saugų eismą, žalingų įpročių prevenciją, paauglio teises, atsakomybes ir kt.);
* pokalbyje mokytojai akcentavo, kad mokiniai visada laiku sulaukia specialiosios pedagoginės ir psichologinės pagalbos, tačiau mokiniams, Progimnazijos tarybos narių teigimu, reikalingas psichologas, nuolat dirbantis mokykloje;
* NŠA tyrimo teiginiui „Specialistų (specialiojo pedagogo, logopedo, psichologo) pagalba mano vaikui labai veiksminga“ pritaria 66,9 proc. apklausoje dalyvavusių tėvų;
* mokytojams informacija apie pagalbos mokiniui poreikį yra prieinama, planuojant ugdymąsi ir teikiant pagalbą yra užtikrinamas mokinio asmens duomenų ir asmeninės informacijos konfidencialumas.

**Vertintojų surinkti ir išanalizuoti duomenys leidžia teigti, kad ugdymo planavimas yra paveikus, išskyrus rodiklį „Pastoliavimas mokiniui ugdymo procese“, kuris išskiriamas kaip tobulintinas veiklos aspektas.**  |
| 2.2. Įgalinantis vadovavimas mokymuisi ir mokinių mokymosi patirtys, 2 lygis  | **Mokytojų taikomi visų ir kiekvieno mokinio įsitraukimo į mokymosi procesą būdai, sudarant galimybes mokiniams bendradarbiauti, įsivertinti ir reflektuoti, vidutiniški:*** progimnazijos strateginiame plane įvardinta, kad mokymas(is) organizuojamas atsižvelgiant į skirtingus mokinių gebėjimus, poreikius: diferencijuojant ir individualizuojant užduotis pagal mokinių gebėjimus, mokymosi būdą ir tempą;
* aukščiausiai, kaip paveikus ir įgalinantis vadovavimas mokymuisi vertintas šiuolaikinėse (mokymosi paradigmos) pamokose ( stebėtų pamokų vidurkis – 3,5), o žemiausiai – tradicinėse (poveikio mokymo paradigmos) pamokose (stebėtų pamokų vidurkis – 2,57);
* stebėtų pamokų protokolų duomenimis, 37,6 proc. stebėtų pamokų fiksuota galimybė individualiai pasirinkti mokymosi būdą ar priemones;
* teiginiui „Mokytojai man dažnai leidžia pasirinkti, kokias užduotis atlikti“ pritarė 54,1 proc. 5–8 klasių mokinių, dalyvavusių NŠA tyrimo apklausoje, tai yra vertinama kaip santykinai probleminis mokyklos aspektas įtraukiojo ugdymo požiūriu;
* progimnazijos įsivertinimo mokinių apklausos duomenimis, teiginys „Per pamokas aš turiu galimybę pasirinkti įvairaus sunkumo užduotis“ rodo pritarimo vertę: 2019 m. pritarimo vertė – 3,4, 2020 m. – 3,2, tačiau 37,73 proc. stebėtų pamokų visiems mokiniams skirtos vienodos užduotys;
* stebėtų pamokų apibendrinti duomenys rodo, kad 62,5 proc. mokytojų sudarė galimybes kiekvienam mokiniui pasirinkti užduočių atlikimo būdą, išbandyti įvairių rūšių užduotis ir kuo įvairesnes veiklas skirtinguose kontekstuose;
* stebėtų pamokų duomenimis, dalyje pamokų (35,13 proc.) sudarytos sąlygos savirefleksijai: mokiniai buvo skatinami įsivertinti ir reflektuoti, mokytis suvokti, kas jiems padeda ar trukdo siekti pažangos, 16,21 proc. stebėtų pamokų šiuo aspektu įvertintos gerai.

**Dalyje (53,2 proc.) stebėtų pamokų mokytojai sudaro sąlygas visiems ir kiekvienam mokiniui visiškai suprasti naują mokymosi medžiagą, skatina žinojimo sisteminimą, pertvarkymą, naujų žinių siejimą su jau turimomis:*** stebėtų pamokų protokolų duomenimis, veiksmingesnis mokymosi medžiagos pateikimas įvairiais būdais, sudarantis sąlygas gilesniam supratimui ir mokymuisi, stebėtas 3b kl. lietuvių kalbos, 5b kl. gamtos ir žmogaus, 1b kl. matematikos, 4a kl. lietuvių kalbos, 3a kl. lietuvių kalbos pamokose;
* stebėtų pamokų apibendrintais duomenimis, naują mokymosi medžiagą mokytojai dažniausiai pateikė vaizdu ar aiškindami žodžiu, sudarydami sąlygas gilesniam mokinių temos supratimui ir mokymuisi, naujas žinias siejant su jau turimomis;
* stebėtų pamokų protokolų apibendrintais duomenimis, medžiagos pateikimas skirtingais būdais 2 kartus išskirtas kaip stiprusis veiklos aspektas;
* stebėtose pamokose IKT priemonės ar skaitmeninių išteklių panaudojimas aktyvesniam mokymuisi ir gilesniam supratimui fiksuotas 18,91 proc. veiklų (pvz., 6a kl. istorija, 2a kl. muzika ir pasaulio pažinimas, 4b kl. pasaulio pažinimas ir dailė, 8b kl. lietuvių kalba, 8a kl. fizika, 2a kl. logopedo pratybos, 4a kl. specialiojo pedagogo pratybos);
* pasirėmimas asmenine mokinių patirtimi ir mokymas siejant naujas žinias su jau turimomis fiksuotas 18,91 proc. veiklų (7a kl. technologijos, 5b kl. gamta ir žmogus, 8a kl. fizika, 1a kl. lietuvių kalba, 4a kl. lietuvių kalba, 6b kl. matematika, 3a kl. pasaulio pažinimas).

**Sąlygų sudarymas mokiniams strategiškai taikyti ir įvairiais būdais pademonstruoti žinojimą ir išmokimą vidutiniškas:** * mokytojų teigimu, vienas iš stipresnių progimnazijos veiklos aspektų yra pamokos netradicinėse erdvėse;
* remiantis progimnazijos 2020 metų veiklos plano įsivertinimo duomenimis, 93 proc. mokinių teigia, kad ugdymui išradingai pritaikoma progimnazijos teritorija – „klasė lauke“; įvairios progimnazijos aplinkos (bandymų zonos, stadionas, aikštynas, poilsio zonos ir t. t.), naudojamos kaip mokymosi lauke vietos ir šaltiniai, tačiau dėl pandeminės situacijos aplinkos pastaruoju metu nenaudojamos;
* pamokų stebėjimo duomenimis, 21,62 proc. mokytojų stebėtų veiklų kaip stiprusis veiklos aspektas išskirta galimybė strategiškai taikyti ir įvairiais būdais pademonstruoti žinojimą (5b kl. gamta ir žmogus, 3a kl. lietuvių kalba, 6b kl. matematika, 8b kl. fizika, 2a kl. matematika, 7a kl. geografija);
* NŠA tyrimo duomenimis, teiginiui „Galiu pasirinkti, kokiu būdu pristatysiu savo atliktą darbą žodžiu, raštu, piešiniu ir kt.“ pritarė 41,1 proc. mokinių, o teiginiui „Galiu pasirinkti užduotį, už kurią gausiu pažymį“ pritarė 23,7 proc. mokinių, tai vertinama kaip santykinai probleminiai mokyklos aspektai įtraukiojo ugdymo požiūriu.

**Progimnazijoje kuriama visų mokinių įtraukčiai palanki, gerą savijautą užtikrinanti aplinka:*** Vertintojų pastebėjimu, įtraukią kultūrą mokytojai demonstruoja savo pavyzdžiu. Skirtingus gebėjimus turintys mokiniai į veiklas pamokose įtraukiami neakcentuojant jų poreikių skirtybių;
* pokalbyje Progimnazijos įsivertinimo grupės, Progimnazijos tarybos nariai akcentavo, kad mokykloje rūpinamasi kiekvieno mokinio pozityvaus elgesio skatinimu, diskutuojama apie savivaldų mokymąsi, gerasmikroklimatas ir šilti santykiaiprogimnazijos tarybos išskirti kaip viena iš priežasčių renkantis šią mokyklą;
* įtraukiai kultūrai stiprinti progimnazijoje nuosekliai ir kryptingai įgyvendinama patyčių prevencijos programa „OLWEUS“ (OPKUS): 1–8 klasėse 2 kartus per mėnesį vyksta OPKUS klasės valandėlės; programoje dalyvauja 98 proc. progimnazijos bendruomenės narių;
* progimnazijoje atliktų patyčių tyrimų duomenys rodo, kad 2018 m. per mėnesį 2–3 kartus patyčias patyrė 32 mokiniai, 13,4 proc., o 2020 m. rugsėjo–gruodžio mėnesiais fiksuoti 8 patyčių atvejai;
* „OLWEUS“ programoje ypatingas dėmesys skiriamas saugiai ugdymosi aplinkai kurti, programos poveikį, mažinant patyčių atvejų skaičių, rodo mokyklos įsivertinimo duomenys (sumažėjo beveik 20 proc.). 2020 metais atliktas OPKUS auditas ir 2020–2022 m. mokyklai suteiktas OLWEUS mokyklos vardas;
* pamokų stebėjimo protokolų duomenimis, 64,9 proc. stebėtų ugdomųjų veiklų mokinių ir mokytojo tarpusavio santykiai grįsti pozityvaus elgesio skatinimu, pagarba vieni kitiems;
* 2020 m. lapkričio mėn. 94 proc. apklausoje dalyvavusių 5–8 klasių mokinių teigė, kad elgiasi drausmingai net ir tada, kai nemato mokytojas. Visi mokiniai teigė, kad su progimnazijos bendruomenės nariais elgiasi draugiškai ir pagarbiai;
* NŠA statistinės analizės duomenimis, 86,5 proc. 5–8 klasių mokinių teigia, kad „Mokyklos mokytojai ir kiti darbuotojai yra labai draugiški“.

**Vertintojų surinkti ir išanalizuoti duomenys leidžia teigti, kad įgalinantis vadovavimas mokymuisi ir mokinių mokymosi patirtys priimtinos, o veiklos rodiklis „Visų mokinių motyvuojantis įtraukimas į mokymosi procesą“ yra vienas iš tobulintinų progimnazijos veiklos aspektų.**  |
| 2.3. Vertinimas ugdant ir rezultatai, 3 lygis  | **Vertinimas ugdant ir rezultatai geri, išskyrus pasiekimų vertinimą, esant mokinių įvairovei, kuris yra vidutiniškas ir tobulintinas mokyklos veiklos aspektas.****Pasiekimų vertinimas, esant mokinių įvairovei, patenkinamas, o pažangą skatinantis grįžtamasis ryšys – tinkamas:*** progimnazijoje susitarta dėl mokinių mokymosi pažangos ir pasiekimų vertinimo, mokinių individualios pažangos stebėjimo, fiksavimo, analizavimo; susitarimai dėl vertinimo fiksuojami mokyklos 2021–2022 ir 2022–2023 mokslo metų ugdymo plane; tai patvirtina ir NŠA atlikto tyrimo teiginiai „Mūsų mokykloje yra vieninga kiekvieno mokinio individualios pažangos vertinimo sistema“ – visiškai pritaria 87,9 proc. mokytojų, „Mano vertinimo sistema padeda kiekvienam mokiniui daryti pažangą“ – visiškai pritaria 81,3 proc. mokytojų;
* specialiųjų ugdymosi poreikių turinčių mokinių mokymosi pažanga ir pasiekimai ugdymo procese vertinami pagal mokinio individualiame ugdymo plane ir pritaikytose programose numatytus mokymo(si) tikslus, atsižvelgiant į mokinio galias;
* dauguma (81,25 proc.) mokytojų sistemingai taikė formuojamąjį vertinimą teikdami mokiniui pagalbą, taisė daromas klaidas, konsultavo, tačiau surinktą vertinimo informaciją retai naudojo tolesniam kiekvieno mokinio ugdymui(si) (fiksuoti 4 atvejai, kada mokytojas pasiūlė vieną iš variantų – konsultacijas konsultaciniame centre);
* aspektas „Vertinimas ugdant“ kaip stiprusis veiklos aspektas paminėtas 7 stebėtose pamokose (iš 32). Geriausiai vertinimas ugdant vertintas pamokose, kuriose buvo bandoma dirbti šiuolaikiškai (vertinimo vidurkis – 2,83) arba mokymosi paradigmos kontekste (vertinimo vidurkis – 3,5);
* apibendrintų stebėtų pamokų duomenimis, 65,6 proc. mokytojų organizavo refleksijas („Plickers“ programėlę, korteles ir kt.), turinčias grįžtamąjį ryšį, tam naudodami tikslines užduotis, skatinančias mokinius apmąstyti pasiektą rezultatą;
* identifikuotos klaidos kaip natūralus kiekvieno mokinio mokymosi elementas, skatinantis tobulėjimo siekį, nukreipiantis į kiekvieno pasiekimų vertinimą, sudarytos tinkamos sąlygos įsivertinti, o įsivertinant buvo orientuojamasi į veiklos poveikį kiekvieno mokinio rezultatams – tai fiksuota 7 pamokose;
* NŠA tyrimo teiginiui „Per pamoką arba po jos kiekvienam mokiniui suteikiu informaciją apie tai, kiek jis išmoko ir kur turėtų tobulėti“ pritarė 62,5 proc. apklausoje dalyvavusių mokytojų. Tačiau vertinimo metu pamokose pasigesta kiekvieno mokinio pažangą skatinančio vertinimo, pasiekimų vertinimo įvairovės, kaip mokiniai geba pademonstruoti savo pasiekimus, tai padėtų kiekvienam mokiniui geriau suvokti savo stipriąsias ir silpnąsias vietas;
* Beveik visų mokinių akademiniai pasiekimai atitinka bendrųjų programų reikalavimus. 2019–2020 m. m. II pusmečio ir metinio mokinių pažangumas siekia 100 proc., 2020–2021 m. m. II pusmečio ir metinio pažangumas – 99 proc. Tėvų iniciatyva ir VGK komisijos sprendimu vienas pirmos klasės mokinys buvo paliktas kartoti kurso;
* Gerus akademinius rezultatus patvirtina ir mokyklos e-NMPP rezultatai: 2021 m. e-NMPP 4 klasės matematikos (mokyklos 27,8 vidurkis; savivaldybės – 26,7, šalies – 27) ir skaitymo rezultatai (mokyklos – 25 vidurkis, savivaldybės – 22,6; šalies – 21,9) aukštesni už šalies ir savivaldybės vidurkį. 8 kl. matematikos: mokyklos –33,4; savivaldybės – 31,1; šalies – 29,6; 8 kl. skaitymo: mokyklos – 28,1, aukštesni už šalies (27), bet žemesni už savivaldybės vidurkį (28,3).

**Vertintojų turimi duomenys rodo, kad vertinimas ugdant ir rezultatai (išskyrus pasiekimų vertinimą, esant mokinių įvairovei) yra geri.** |
| ***Stiprieji vertinamos srities veiklos aspektai***  | Vertingų pasiekimų siekis visiems mokiniams (veiklos vertinimo rodiklis *2.3.* *Vertinimas ugdant ir rezultatai* – 3 lygis). |
| ***Tobulintini vertinamos srities veiklos aspektai***  | Pastoliavimas kiekvienam mokiniui pamokoje, numatantis tikslingus edukacinius sprendimus (veiklos vertinimo rodiklis *2.1. Ugdymo(si) planavimas* – 3 lygis). Visų mokinių motyvuojantis įtraukimas pamokoje (veiklos vertinimo rodiklis *2.2. Įgalinantis vadovavimas mokymuisi ir mokinių mokymosi patirtys* – 2 lygis). Mokinių pasiekimų vertinimas pamokoje (veiklos vertinimo rodiklis *2.3.* *Vertinimas ugdant ir rezultatai* – 3 lygis). |
| ***Vertinamos srities rekomendacijos*** | Siekiant visų mokinių motyvuojančio į(si)traukimo į mokymosi procesą ir gerinant visų mokinių pasiekimus ir pažangą pamokoje, vertintojai rekomenduoja:* skirti daugiau dėmesio pamokoje apgalvojant skirtingus metodus, priemones ir būdus, kurie leistų visiems mokiniams pasirinkti sau tinkamiausią mokymosi būdą;
* taikyti kiekvieno mokinio pažangą skatinantį vertinimą;
* tikėtina, kad mokytojams sistemingai taikant įgytas teorines žinias apie įtraukųjį ugdymą praktikoje didės mokinių mokymosi motyvacija, kiekvienas mokinys geriau suvoks savo stipriąsias ir silpnąsias vietas; stiprės mokėjimo mokytis kompetencija.
 |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

**Švietimo, mokslo ir sporto ministerijai:**

* suplanuoti ir teikti koordinuotą metodinę pagalbą įtraukiojo ugdymo plėtotei mokykloms;
* peržiūrėti Mokymo lėšų apskaičiavimo, paskirstymo ir panaudojimo tvarkos apraše mokymo lėšų skyrimo švietimo pagalbai nustatytus principus, kad jie atitiktų realų poreikį ir padėtų savivaldybėms ir mokykloms didinti švietimo įtrauktį ir pagalbos prieinamumą visiems mokiniams.

**Mokyklos savininkui:**

* stiprinant ugdymo įtrauktį ir prieinamumą tarpininkauti progimnazijai surandant trūkstamus švietimo pagalbos specialistus bei užtikrinti šių pareigybių finansavimą iš skiriamų mokymo lėšų ir savivaldybės biudžeto lėšų;
* didinant švietimo įtrauktį ir prieinamumą užtikrinti šiuolaikišką ugdymo infrastruktūrą modernizuojant progimnazijos pastatą, vidines erdves, mokyklos aplinką.

**Mokyklos administracijai:**

* ugdant ir palaikant mokytojų profesines kompetencijas organizuoti tikslinių mokytojų komandų refleksijas įtraukiojo ugdymo tematika;
* stiprinti taikomą praktiką organizuojant grįžtamąjį ryšį (pvz., seminaras-praktikumas, po kurio mokytojai būtų įgalinti įtraukties tematika pamokose įtvirtinti pokyčius, reflektuoti sėkmingas patirtis);
* palaikyti vidinio potencialo panaudojimą (gerosios patirties sklaidą mokykloje, kolegialų grįžtamąjį ryšį), stebėseną, mokytojų profesinę pažangą, tai prisideda prie mokinių sėkmės ir yra svarbus komponentas kokybiškai įtraučiai plėtoti;
* palaikyti ir plėtoti taikomas paveikias praktikas (pvz., trišaliai pokalbiai), kurios sutvirtina bendruomenę ir kuria pagalbos modelius mokiniams.

**Mokyklos mokytojams:**

* organizuojant ugdomąją veiklą stiprinti įtraukiojo ugdymo nuostatas praktikoje, įgyvendinant progimnazijoje priimtus susitarimus / sprendimus ugdymo procese.
* siekiant visų mokinių motyvuojančio į(si)traukimo sudaryti sąlygas mokiniams dalyvauti modeliuojant mokymosi pamokoje procesus, mokytis bendradarbiaujant;
* pamokose sudaryti sąlygas mokiniams pasirinkti, kaip (kokiu būdu) atlikti užduotis, pasiūlant jiems kelis atlikimo būdus;
* pamokose taikyti mokinių veiklą aktyvinančius metodus, siekiant dalykinių ir bendrųjų mokinių kompetencijų ugdymo dermės.

**Mokinių tėvams:**

* plėtoti bendradarbiavimą su mokykla, dalyvaujant įstaigos organizuojamose veiklose, tariantis dėl mokinių mokymosi sėkmės, taip prisidedant prie kokybiškos įtraukties vystymo ir atrandant tinkamas pagalbos formas vaikams.

Vadovaujantysis vertintojas Remigijus Masteika

Vertinimo skyriaus vedėja Snieguolė Vaičekauskienė

**1 PRIEDAS**

**PANEVĖŽIO ALFONSO LIPNIŪNO PROGIMNAZIJOS KONTEKSTINIŲ duomenų suvestinė**

**Bendra informacija apie mokinius, mokytojus, vadovus**

|  |  |  |  |
| --- | --- | --- | --- |
| **Mokinių ir klasių komplektų skaičius skirtingais mokslo metais** | **Mokslo metai** | **Komplektų skaičius** | **Mokinių skaičius****iš viso (mokykloje)** |
| 2019–2020 | 17 | 355 |
| 2020–2021 | 17 | 346 |
| 2021–2022(vizito mokykloje metu) | 17 | 346 |

|  |  |  |
| --- | --- | --- |
| **Pedagogų skaičius** | **Mokslo metai** | **Skaičius** |
| 2019–2020 | 38 |
| 2020–2021 | 38 |
| 2021–2022(vizito mokykloje metu) | 36 |

**Pedagogų amžius**

|  |  |
| --- | --- |
| **Amžiaus grupė**  | **Asmenų skaičius** |
| Jaunesni nei 25 m. | 0 |
| 25–29 m. | 2 |
| 30–34 m. | 0 |
| 35–39 m. | 0 |
| 40–44 m. | 3 |
| 45–49 m. | 3 |
| 50–54 m. | 8 |
| 55–59 m. | 9 |
| 60–64 m. | 11 |
| 65 m. ir vyresni |  |
| **SUVESTINĖ** | **36** |

**Kvalifikacinė kategorija**

|  |  |
| --- | --- |
| **Kategorijų grupė** | **Skaičius** |
| Metodininkai | 21 |
| Vyresn. mokytojai | 7 |
| Mokytojai | 3 |
| Specialistai metodininkai  | 1 |
| Vyresn. specialistai | 0 |
| Specialistai | 1 |
| Neturintys kvalifikacinės kategorijos pedagogai | 2 |
| **SUVESTINĖ** | **36** |

**Pedagoginio darbo stažas**

|  |  |
| --- | --- |
| **Kategorijų grupė** | **Skaičius** |
| Iki 4 m.  | 0 |
| 4–9 m.  | 2 |
| 10–14 m. | 1 |
| 15 ir didesnis  | 33 |
| **SUVESTINĖ** | **36** |

**Mokyklos vadovai**

|  |  |
| --- | --- |
| **Vadovai**  | **Vadybinio darbo stažas šioje mokykloje** |
| Direktorė Vilma Petrulevičienė | 15 metų |
| Direktoriaus pavaduotoja ugdymui Ligita Urbelienė  | 5 metai |

**Mokinių, turinčių spec. poreikių, spec. poreikių lygių grupės**

|  |  |  |  |  |  |
| --- | --- | --- | --- | --- | --- |
|  **Spec. poreikio**  **lygio grupės****Mokslo metai** *(pastarieji 2–3 m. m.)* | **Labai didelių poreikių** | **Didelių poreikių**  | **Vidutinių poreikių** | **Nedidelių poreikių** | **SUVESTINĖ** |
| 2019–2020 | 0 | 8 | 12 |  51  | **71** |
| 2020–2021 | 0 | 7 | 9 | 49 | **65** |
| 2021–2022 | 0 | 6 | 12 | 45 | **63** |

**Mokiniai, gaunantys nemokamą maitinimą**

|  |  |
| --- | --- |
| **Mokslo metai***(pastarieji 2–3 m. m.)* | **Mokiniai, gaunantys nemokamą maitinimą, %** |
| 2019–2020 | 5,35 |
| 2020–2021 | 4,34 |
| 2021–2022 | 3,18 |

**2 PRIEDAS**

**PANEVĖŽIO ALFONSO LIPNIŪNO progimnazijos išorinio vertinimo metu stebėtų pamokų ir kitų veiklų kokybės apibendrintų duomenų suvestinė**

**Pamokų vertinimas pagal klases**



**Pamokų vertinimas pagal mokytojo kvalifikacinę kategoriją**



**Pamokų vertinimas pagal klasės (grupės) dydį**



**Pamokų vertinimas pagal darbo stažą**



**Pamokų vertinimas pagal paradigmą**



**Kviestinių ir nekviestinių pamokų vertinimas**



**Apibendrinta išorinio vertinimo metu stebėtų pamokų kokybės informacija**



**Pamokų komponentai ir koreliacijos ryšiai**



**Stebėtose pamokose išskirtų stipriųjų ir tobulintinų veiklos aspektų pasiskirstymas pagal pamokos komponentą**

|  |  |  |
| --- | --- | --- |
| **Pamokos komponentas** | Aptariant pamokas komponentas išskirtas kaip **stiprus (proc.)** | Aptariant pamokas komponentas išskirtas kaip **tobulintinas (proc.)** |
|
| **Ugdymo(si) aplinkos**  | 19,82 | 7,14 |
| **Vadovavimas kiekvieno mokinio ugdymuisi**  | 33,33 | 32,86 |
| **Mokymosi patirtys** | 32,43 | 20 |
| **Vertinimas ugdant**  | 9,01 | 17,14 |
| **Kiekvieno mokinio pažanga ir pasiekimai** | 5,41 | 22,86 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_